„Ciudat”. Așa a calificat președintele Iohannis „maimuța” de presă azvârlită de multiinculpatul penal Sebastian Ghiță. Vasăzică, șeful statului nu comentează batjocura ambasadei Rusiei cu suta de euro donată României pentru Cumințenia Pământului, în schimb comentează batjocura lui Ghiță la adresa DNA și a publicului românesc. „Ciudat” dă viață „maimuței”, pentru că presupune ceva ce există.

Cât de căzut în cap să fii ca să nu vezi miștocăria grosiera din textul asa-zisului autodenunț al lui S. Ghiță. O comisie care nu s-a întrunit niciodată, din care cică făcea el parte împreună cu alte persoane importante, ale căror nume nu le spune, căci „mâine pot fi arestati sau agresati”, a falsificat un raport de expertiză, „scris în guvernul Ponta”, punând acolo că procurorul-șef DNA, L. Kovesi, nu a plagiat în lucrarea sa de doctorat.

Întrebat de ce a făcut asta, Ghiță răspunde: „Noi am considerat că doamna Kovesi era o persoană importantă pentru societate în acel moment”. Nici mai mult, nici mai puțin...

S-au găsit făpturi prin presă care să titreze: „Autodenunț incendiar”, „Ghiță aruncă România în aer” etc. Dl Iohannis a contribuit și el cu „Ciudat”-ul și un rânjet larg. Iar DNA a emanat mintenaș un comunicat din care televiziunea a extras urmatorul titlu: „L. C. Kovesi: Nu am plagiat”. E ca și cum despre subsemnatul s-ar fi spus ca am un corn între ochi, iar eu m-aș fi pipăit și aș fi declarat: „Nu am un corn între ochi”.

Toți aceștia au „îngrășat” maimuța, provocarea diversionistă a lui Ghiță.

Ce urmărește multiinculpatul? Să transmită că oameni minunați și nevinovați, ca el, Ponta sau Tobă, pot fi luați de DNA pe baza unor denunțuri și „torturați ca în anii '50”, cum a mai zis. Să lase în opinia publică un reziduu cât de mic, dar puturos, în legătură cu șefa DNA al cărei doctorat a fost declarat ca neplagiat de către Consiliul Național de Etică, nu de nu știu ce comisie fantomă.

Și să probeze că întotdeauna există mai mulți proști decât pot eu să-mi închipui.